Illum il-Parlament Ewropew adotta Regolament dwar il-moviment liberu tad-data mhux personali, li kien ġie propost mill-Kummissjoni Ewropea f'Settembru 2017. Il-Viċi President għas-Suq Uniku Diġitali, Andrus Ansip, u l-Kummissarju għall-Ekonomija u s-Soċjetà Diġitali, Mariya Gabriel, esprimew is-sodisfazzjon tagħhom dwar dan fi stqarrija konġunta: “Ninsabu kuntenti bil-vot tal-lum fil-Parlament Ewropew. Ekonomija u soċjetà diġitali ma jistgħux jeżistu mingħajr data, u dan ir-Regolament jikkonkludi pilastru ewlieni ieħor tas-Suq Uniku Diġitali. Huwa biss billi d-data tiċċirkola liberament li l-Ewropa tkun tista' tieħu l-aqwa frott mill-opportunitajiet offruti mill-progress diġitali, u minn teknoloġiji bħall-intelliġenza artifiċjali u s-superkompjuters. Dan ir-Regolament jagħmel għad-data mhux personali dak li r-Regolament Ġenerali dwar il-Protezzjoni tad-Data diġà għamel għad-data personali: ikompli joħloq il-moviment liberu u sikur madwar l-Unjoni Ewropea. Bis-saħħa tal-vot tiegħu, il-Parlament Ewropew bagħat sinjal ċar lin-negozji kollha tal-Ewropa: ma tagħmilx differenza f'liema parti tal-UE taħżen u tipproċessa d-data tiegħek – ir-rekwiżiti fuq il-lokalizzazzjoni tad-data fi ħdan l-Istati Membri huma xi ħaġa tal-passat. Ir-regoli l-ġodda se jagħtu spinta kbira lill-ekonomija Ewropea tad-data, billi jiftħu l-bibien biex ħafna startups u SMEs Ewropej ikunu jistgħu joħolqu servizzi ġodda permezz ta' innovazzjoni għad-data transfruntiera. Dan jista' jwassal għal żieda ta' 4 %, jiġifieri €739 biljun, fil-PDG tal-UE diġà sal-2020. Flimkien mar-Regolament Ġenerali dwar il-Protezzjoni tad-Data, ir-Regolament dwar il-moviment liberu tad-data mhux personali se jippermetti lill-UE tgawdi bis-sħiħ mill-ekonomija globali msejsa fuq id-data tal-lum u ta' għada”. Kuntest Mindu ġiet adottata l-Komunikazzjoni dwar l-Ekonomija Ewropea tad-Data f'Jannar 2017 bħala parti mill-istrateġija għas-Suq Uniku Diġitali, il-Kummissjoni organizzat konsultazzjoni pubblika bl-internet, kif ukoll djalogi strutturati mal-Istati Membri, filwaqt li offriet għadd ta' sessjonijiet ta' ħidma ma' partijiet ikkonċernati varji. Dawn l-inizjattivi ta' ġbir tal-evidenza wasslu għall-pubblikazzjoni ta' valutazzjoni tal-impatt. Fid-19 ta' Ġunju 2018, il-Kummissjoni Ewropea, il-Kunsill tal-UE u l-Parlament Ewropew laħqu ftehim politiku proviżjonali fuq ir-Regolament dwar il-moviment liberu tad-data mhux personali. L-għan ta' dan ir-Regolament huwa li jneħħi x-xkiel għall-moviment liberu tad-data mhux personali. Wara l-vot pożittiv tal-lum fil-Parlament Ewropew, il-Kunsill tal-UE se jadotta r-Regolament fil-ġimgħat li ġejjin, qabel ma jidħol fis-seħħ sa tmiem is-sena. Ladarba jiġi adottat formalment, l-Istati Membri se jkollhom 6 xhur biss japplikaw ir-regoli l-ġodda. Ir-Regolament dwar il-moviment liberu tad-data mhux personali ma għandu ebda impatt fuq l-applikazzjoni tar-Regolament Ġenerali dwar il-Protezzjoni tad-Data (GDPR), billi ma jkoprix id-data personali. Madankollu, iż-żewġ Regolament se jaħdmu flimkien biex jippermettu l-moviment liberu ta' kwalunkwe data – personali u mhux personali –, u b'hekk joħolqu spazju uniku Ewropew għad-data. Fil-każ ta' sett ta' data mħallat, id-dispożizzjoni tal-GDPR li tiggarantixxi l-moviment liberu tad-data personali se tapplika għall-parti tas-sett bid-data personali, u l-prinċipju tal-moviment liberu tad-data mhux personali se japplikaw għall-parti mhux personali. Għal aktar tagħrif: Skeda informattiva: Free Flow of Data Mistoqsijiet u tweġibiet: A framework for the free flow of non-personal data in the EU Skeda informattiva: Creating a Digital Single Market European Commission actions since 2015